## Una vintena de municipis no podran prestar servici en tots els seus centres educatius la setmana que ve

*** Educació avalua les mesures necessàries per a restablir el servici com més prompte millor
* El personal docent que no puga acudir al seu centre de treball haurà de comunicar-ho al seu centre de destinació**

La Conselleria d’Educació, Cultura, Universitats i Ocupació ha emés una circular en la qual informa que els centres educatius de 20 municipis no podran prestar servici la setmana que ve pels desperfectes ocasionats per la DANA.

En estos municipis de la província de València no es podrà impartir classes en cap dels seus centres educatius. Es tracta d’Albal, Alfafar, Algemesí, Alginet, Alcàsser, Benetússer, Beniparrell, Catarroja, Cheste, Chiva, Dos Aguas, Godelleta, l’Alcúdia, Massanassa, Paiporta, Picanya, Sedaví, Siete Aguas, Utiel i Yátova. A més, cal sumar tres pedanies de València (Castellar-Oliveral, La Torre i Horno de Alcedo).

Al marge d’estos municipis, que íntegrament no podran prestar servicis educatius, hi ha altres localitats de la província de València en les quals l’afecció arriba de manera específica a algun dels seus centres. De moment no s’han rebut incidències de centres de la província de Castelló.

Mentres la comunicació de les incidències continua actualitzant-se, des d’Educació s’ha sol·licitat a aquells municipis els ajuntaments dels quals consideren que els seus centres educatius han de ser inclosos en l’annex que ho comuniquen a la Direcció Territorial d’Educació i Universitats corresponent com més prompte millor.

La Conselleria d’Educació està avaluant les mesures necessàries per a restablir el servici educatiu al més prompte possible.

Així mateix, en la circular s’indica que el personal docent que no puga acudir al seu centre de treball haurà de comunicar-ho al seu centre de destinació, informant de la seua situació a l’efecte que el centre puga reorganitzar adequadament el servici. Per la seua banda, el personal no docent dels centres educatius s’haurà d’atindre a la [Circular](https://hisenda.gva.es/documents/90598607/171120815/Circular+10-24_Ausencia+por+temporal_3_firmado.pdf/62d8e8c5-efed-010c-c010-053b61092862?t=1730385503501) 10/2024, de la Direcció General de Funció Pública.

D’altra banda, mentres persistisquen les dificultats o restriccions de mobilitat, es recorda que els desplaçaments als llocs de treball poden comportar uns riscos que s’han d’evitar pel personal empleat públic. D’esta manera, és aconsellable que els usuaris tinguen coneixement amb suficient antelació de les incidències en la prestació del servici educatiu i es mantinguen informats a través del canal oficial d’Emergències de la Generalitat GVA112.

Fecha: 31/10/2024